钦定古今图书集成/方舆汇编/职方典/第1418卷 > 《庆远城池图记》元·罗咸
## 钦定古今图书集成/方舆汇编/职方典/第1418卷 > 《庆远城池图记》元·罗咸

郡有城，城有图，所以述古，所以垂后也。百粤之间，连
城数十，惟兹郡兼兵民之任，控西南之边，隶五县，羁
縻十七州，扼东七十二寨。其俗悍鸷鲠治。前乎作牧，
登埤击柝，日事捍御，不遑他务。今年春，余来幕府，偏
丁寇乱，室庐新毁，思所以辑宁之者。公退之暇，周览形势，稽度力用，导管陂，疏龙塘，环流汇于城南，引溉
前注。渚为西，壕溢东关，光涵玻璃，冷浸城址。凿磐石
于香山寺，囊括岐路，甃窦于五通庙，滀泄淫潦。又
“自西原庙之西，葺篑相土，随地凹凸，植以排栅，缭以
崇垣，纚联栉比，丛篁蔽亏，包络龙谿，百堵皆作，人奋
户趋，遏敌数十馀所，参错其间，徼巡委于擘张。贾勇
料其丁壮，上㴑浪浦，下逮彭步，延袤十里，江流激湍，
相为首尾。凭高墉以游目，则渺为重湖。巨浸拍天，群
峰倒影，回波澄纹，廛市鳞”次，宛在空明微茫，浩荡若
蓬岛，虽武夫千群，不能超而越也。先是，民间规利，屡
贿于官，欲垦为田者，辄阻其事。发言盈庭，是用溃于
成。余既集众力以就绪，乃进父老而问故。龙江蜿蜒，
石碛犀利，北山峛崒翠接，九龙青鸟，天门左右翔翥，
此山川之清淑也。冯三元以文章擢魁天下，至登端
揆，三吴继踵。或轶驾仙踪，或抗志忠毅，或寄迹吏隐，
皆生而名扬，殁而庙食，此人物之杰出也。又如清献
赵公，以政事著绩，兖国吕公以弭盗策勋。苏府君之
节概馀威，震乎殊俗。黄太史之流芳清风，凛然高阁。
余皆以饬以构，式崇明祀，景行先哲。又虑其久而或
泯也，勒之贞珉。凡图有未备，则载之于文；文有未悉，
则见诸于《图》，俾同志以来者知所考证云。